b'\n_START_ARTICLE_\nAllekirjoitus\n_START_PARAGRAPH_\nAllekirjoitus eli nimikirjoitus tai autografi on nimen kirjoitettu asu tai muu tunnistusmerkki, jonka henkil\xc3\xb6 kirjoittaa asiakirjaan todisteeksi henkil\xc3\xb6llisyydest\xc3\xa4 ja tahdosta. Henkil\xc3\xb6kohtaiseen allekirjoitukseen k\xc3\xa4ytet\xc3\xa4\xc3\xa4n yleens\xc3\xa4 omaa nime\xc3\xa4 tai sen lyhennett\xc3\xa4. Se toimii sinetin tavoin._NEWLINE_Suomen kieless\xc3\xa4 nimikirjoitus tarkoittaa jonkin henkil\xc3\xb6n nime\xc3\xa4 h\xc3\xa4nen itsens\xc3\xa4 k\xc3\xa4sin kirjoittamana. Samaa tarkoittaa sivistyssana autografi (ruotsin autograf < kreikan sanoista \xce\xb1\xe1\xbd\x90\xcf\x84\xcf\x8c\xcf\x82 aut\xc3\xb3s, "itse", ja \xce\xb3\xcf\x81\xce\xac\xcf\x86\xce\xb5\xce\xb9\xce\xbd gr\xc3\xa1fein, "kirjoittaa"). Allekirjoituksella tarkoitetaan yleens\xc3\xa4 samaa kuin edellisill\xc3\xa4, mutta sen on k\xc3\xa4sitteen\xc3\xa4 laajempi. Taideteokseen tehty allekirjoitus on signeeraus.\n_START_SECTION_\nK\xc3\xa4sin kirjoitetut allekirjoitukset\n_START_PARAGRAPH_\nAllekirjoituksella tarkoitetaan yleisimmin henkil\xc3\xb6kohtaista, omak\xc3\xa4tist\xc3\xa4 allekirjoitusta. K\xc3\xa4sialan vakiinnuttua se on melko pysyv\xc3\xa4. Siksi onkin merkitt\xc3\xa4v\xc3\xa4\xc3\xa4, ett\xc3\xa4 allekirjoitus poikkeaa usein yksil\xc3\xb6llisesti muusta saman henkil\xc3\xb6n k\xc3\xa4sin kirjoittamasta tekstist\xc3\xa4. Se voi olla selv\xc3\xa4sti yksinkertaistettu, tyylitelty tai koristeltu lis\xc3\xa4viivoin, kaarin tai pistein. _NEWLINE_Kuuluisien henkil\xc3\xb6iden nimikirjoitukset ovat olleet jo satoja vuosia kaupank\xc3\xa4ynnin kohteina. Niist\xc3\xa4 on ker\xc3\xa4tty kokoelmia, joista laajimpia s\xc3\xa4ilytet\xc3\xa4\xc3\xa4n esimerkiksi museoissa ja arkistoissa.\n_START_SECTION_\nVammautuneen ja kirjoituskyvytt\xc3\xb6m\xc3\xa4n allekirjoitus\n_START_PARAGRAPH_\nTunnistettavuuden vuoksi on edullista, jos allekirjoitus ei muutu. Kuitenkin, vaikka k\xc3\xa4siala muuttuisi yht\xc3\xa4kki\xc3\xa4 suuresti, esimerkiksi vammautumisen seurauksena, allekirjoitus s\xc3\xa4ilytt\xc3\xa4\xc3\xa4 aina asemansa suostumisen ja tahdon merkkin\xc3\xa4. Passin suhteen on s\xc3\xa4\xc3\xa4detty, kuinka menetell\xc3\xa4\xc3\xa4n, jos passinhakija on_NEWLINE_kirjoitustaidoton taikka vamman, sairauden tai muun vastaavan syyn takia kykenem\xc3\xa4t\xc3\xb6n allekirjoittamaan hakemusta: passiin merkit\xc3\xa4\xc3\xa4n nimikirjoitusta korvaamaan pelkk\xc3\xa4 viiva.\n_START_SECTION_\nPuumerkit\n_START_PARAGRAPH_\nEnnen kirjoitustaidon yleistymist\xc3\xa4 Suomessa k\xc3\xa4ytettiin sopimusten allekirjoituksena nimikirjoituksen sijasta puumerkki\xc3\xa4. Se koostui yleens\xc3\xa4 jotakuinkin suorista piirroista, jotka voitiin helposti merkit\xc3\xa4 paperille, tuohelle tai kaivertaa puuhun ja vastasi k\xc3\xa4yt\xc3\xb6lt\xc3\xa4\xc3\xa4n joka suhteessa allekirjoitusta.\n_START_SECTION_\nMekaaniset allekirjoitukset\n_START_PARAGRAPH_\nPersoonallinen allekirjoitus on mahdollinen vain kieliss\xc3\xa4, joita kirjoitetaan kirjaimilla. Esimerkiksi japanissa, kiinassa ja koreassa on k\xc3\xa4yt\xc3\xb6ss\xc3\xa4 kirjoitusj\xc3\xa4rjestelmi\xc3\xa4, jossa nimen tavanomainen kirjoittaminen ja sen allekirjoittaminen tuottavat saman tuloksen. N\xc3\xa4iss\xc3\xa4 kulttuureissa allekirjoittamiseen k\xc3\xa4ytet\xc3\xa4\xc3\xa4n inkan-nimileimaa, johon nimi on kirjoitettu tensho-kirjoituksella (sinettikirjoituksella)._NEWLINE_Mekaaninen allekirjoitus voi olla tarpeen ja hyv\xc3\xa4ksytt\xc3\xa4v\xc3\xa4 kirjoitusj\xc3\xa4rjestelm\xc3\xa4st\xc3\xa4 huolimatta. Se voidaan aikaansaada esimerkiksi painokoneella, leimalla tai l\xc3\xa4vist\xc3\xa4misell\xc3\xa4.\n_START_SECTION_\nAutomaattiset allekirjoitukset\n_START_PARAGRAPH_\nS\xc3\xa4hk\xc3\xb6isess\xc3\xa4 toimintaymp\xc3\xa4rist\xc3\xb6ss\xc3\xa4, kuten s\xc3\xa4hk\xc3\xb6postiohjelmissa ja uutisryhmiss\xc3\xa4 ohjelman k\xc3\xa4ytt\xc3\xa4j\xc3\xa4 voi laatia yhden tai useamman rivin teksti\xc3\xa4 er\xc3\xa4\xc3\xa4nlaiseksi leimaksi, jonka ohjelma liitt\xc3\xa4\xc3\xa4 jokaiseen l\xc3\xa4htev\xc3\xa4\xc3\xa4n viestiin. T\xc3\xa4llaisen allekirjoituksen tyypillist\xc3\xa4 sis\xc3\xa4lt\xc3\xb6\xc3\xa4 ovat nimen lis\xc3\xa4ksi yhteystiedot, joskus mietelm\xc3\xa4t ja kuvat. Ne eiv\xc3\xa4t kuitenkaan mill\xc3\xa4\xc3\xa4n tavoin takaa l\xc3\xa4hett\xc3\xa4j\xc3\xa4n identiteetti\xc3\xa4. Niit\xc3\xa4 ei pid\xc3\xa4 sekoittaa s\xc3\xa4hk\xc3\xb6isiin tai digitaalisiin allekirjoituksiin, joiden tarkoitus on taata viestin tai asiakirjan aitous. Ne ovat luonteeltaan teknisempi\xc3\xa4, eiv\xc3\xa4tk\xc3\xa4 v\xc3\xa4ltt\xc3\xa4m\xc3\xa4tt\xc3\xa4 suoraan luettavissa ihmissilmin.\n_START_SECTION_\nAllekirjoituksen tunnistaminen ja v\xc3\xa4\xc3\xa4r\xc3\xa4 kiist\xc3\xa4minen\n_START_PARAGRAPH_\nKaikki k\xc3\xa4sin kirjoitettu teksti sis\xc3\xa4lt\xc3\xa4\xc3\xa4 kirjainten muodon ja kirjoittamisen rytmin sek\xc3\xa4 painon elementtej\xc3\xa4, jotka muodostavat kirjoittajalle luonteenomaisen kokonaisuuden. K\xc3\xa4sialan tunnistus onkin yksi biometrisen tunnistamisen keinoista. Allekirjoituksen, kuten kokonaisen asiakirjan v\xc3\xa4\xc3\xa4rent\xc3\xa4minen k\xc3\xa4ytett\xc3\xa4v\xc3\xa4ksi harhauttavana todisteena tai v\xc3\xa4\xc3\xa4rennetyn asiakirjan k\xc3\xa4ytt\xc3\xa4minen on lain vastaista. My\xc3\xb6s oman allekirjoituksensa kiist\xc3\xa4minen voi olla rangaistavaa, mik\xc3\xa4li teko t\xc3\xa4ytt\xc3\xa4\xc3\xa4 esimerkiksi petoksen tai per\xc3\xa4tt\xc3\xb6m\xc3\xa4n lausuman tunnusmerkist\xc3\xb6n.'